DA Den Europæiske Unions Tidende CE 78/113

(2004/C 78 E/0114)

SKRIFTLIG FORESPØRGSEL E-2436/03

af Ilda Figueiredo (GUE/NGL) til Kommissionen

(22. juli 2003)

Om: Støtte til fiskere, der er ramt af biologisk begrundet fiskestop

I den sydlige del af Portugal er det af biologiske grunde forbudt at fiske med skraber i 45 dage, hvilket igen er tilfældet i år, uden at fiskerne har fået nogen som helst form for kompensation, hvilket er klart uretfærdigt i betragtning af deres lave indkomst.

Fagforeningen for fiskeriarbejdere i Sydportugal har ikke blot krævet udbetaling af udligningsgodtgørelser, men også nedsættelse af forbudsperioden til 30 dage.

Den portugisiske regering har imidlertid anført, at EU-lovgivningen ikke tillader udbetaling af denne form for kompensation, og at det af biologiske grunde heller ikke er muligt at nedsætte forbudsperioden fra 45 til 30 dage uden fare for den samlede biomasse inden for den nærmeste fremtid.

Det er ganske vist nødvendigt at bevare ressourcerne og opretholde den nuværende fiskeriindsats, men det er ikke retfærdigt, at fiskerne skal bære omkostningerne hertil.

Hvilke foranstaltninger vil Kommissionen træffe for at udligne fiskernes indkomsttab?

Svar afgivet på Kommissionens vegne af Franz Fischler

(26. september 2003)

De godtgørelser, der er ydet til fiskere og redere som følge af den midlertidige indstilling af fiskeriet, er hjemlet i artikel 16 i Rådets forordning (EF) nr. 2792/1999 af 17. december 1999 (1), senest ændret ved forordning (EF) nr. 2369/2002 af 20. december 2002, om ændring af forordning (EF) nr. 2792/1999 om de nærmere regler og betingelser for Fællesskabets strukturforanstaltninger for fiskeriet (2).

Medlemsstaterne kan yde støtte, der delvis finansieres af Fællesskabet, i tilfælde af ikke-forudsigelige begivenheder, der bl.a. har biologiske årsager. Den maksimale varighed for godtgørelserne er tre på hinanden følgende måneder eller seks måneder i det samlede tidsrum 2000-2006. Forvaltningsmyndigheden skal forinden indsende videnskabelig dokumentation for disse begivenheder til Kommissionen. FIUF's (Det Finansielle Instrument til Udvikling af Fiskeriet) medfinansiering for hver medlemsstat og for hele perioden i medfør af disse foranstaltninger kan ikke overskride den højeste af følgende to tærskler: 1 mio. EUR eller 4 % af den fællesskabsstøtte, der er ydet sektoren i den pågældende medlemsstat. Dog kan disse tærskler overskrides, hvis Rådet vedtager en plan for genopbygning og forvaltning af bestandene, eller Kommissionen vedtager hasteforanstaltninger.

Den midlertidige indstilling af fiskeriet med skraberedskaber af biologiske årsager i det sydlige Portugal skal således genindsættes i denne lovgivningsmæssige sammenhæng. Det er de portugisiske myndigheder, der er ansvarlige for forvaltningen af denne sektor, der skal undersøge, om de betingelser, der er fastsat i forordningen, er opfyldt, og i så fald henvende sig til Kommissionen, før de nødvendige foranstaltninger træffes og størrelsen af de finansielle godtgørelser fastsættes. Fastsættelsen af godtgørelsernes varighed henhører ligeledes i første række under de portugisiske myndigheders kompetence. Desuden kan de nationale myndigheder i henhold til artikel 9 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik (2), indføre ikke-diskriminerende foranstaltninger, der er mindst lige så forpligtende som de nugældende fællesskabsbestemmelser, med henblik på bevarelse af ressourcerne og de marine økosystemer inden for den tolv sømiles fiskerizone.

(1) EFT L 337 af 30.12.1999.

(2) EFT L 358 af 31.12.2002.